ประกันโหม เบี้ยสุขภาพ ตลาดท้ายปี
ประกันชีวิตรายใหญ่ลุยเจาะตลาดสุขภาพ โรคร้ายแรง เงินชดเชย ลดภาระค่าใช้จ่าย รับค่ารักษาพุ่ง
22 พ.ย. 2559

ประกันชีวิตรายใหญ่ลุยเจาะตลาดสุขภาพ โรคร้ายแรง เงินชดเชย ลดภาระค่าใช้จ่าย รับค่ารักษาพุ่ง
นายสวัสดิ์ นฤวรวงศ์ รองกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทได้เปิดตัวแบบประกันใหม่ “ไทยประกันชีวิต เติมเงินยามป่วย” หรือ “แผนค่ารักษาพยาบาลรายวัน รีฟันด์ พลัส (1)” คุ้มครองชีวิตและเงินชดเชยรายได้พิเศษ 3 ต่อ กระตุ้นยอดขายช่วงปลายปีนี้ โดยมีระยะเวลาชำระเบี้ยและคุ้มครอง 5 ปี
“จากข้อมูลของสำนักงานคณะกรรมการพัฒนาการเศรษฐกิจและสังคมแห่งชาติ ชี้ว่าค่าใช้จ่ายด้านสุขภาพ 3 ใน 4 เป็นการใช้ไปกับค่ารักษาพยาบาล ซึ่งมีแนวโน้มจะเพิ่มสูงขึ้นอย่างต่อเนื่อง ทำให้คนไทยมีค่าใช้จ่ายด้านสุขภาพเพิ่มขึ้นต่อเนื่องเช่นเดียวกัน หากรายได้ต้องสูญเสียไปในแต่ละวันที่เจ็บป่วยหรือไม่สามารถทำงานได้ รายจ่ายจะกลายเป็นภาระใหญ่ที่ตามมา โดยเฉพาะคนทำงานที่ไม่มีสวัสดิการรองรับ จึงควรมีแผนสำรองในการลดภาระทางการเงิน” นายสวัสดิ์ กล่าว
นายแซง ฮุย ลี ประธานเจ้าหน้าที่ฝ่ายการตลาด เอไอเอ ประเทศไทย กล่าวว่า ในส่วนของบริษัทได้ออกประกันสุขภาพโรคร้ายแรง “เอไอเอ ซีไอ ซูเปอร์แคร์” คุ้มครองโรคร้ายแรงทั้งระดับเริ่มต้นถึงปานกลางและรุนแรงทั้งหมด 6 กลุ่มโรคร้ายแรง ได้แก่ กลุ่มโรคมะเร็งและเนื้องอก กลุ่มโรคหัวใจ กลุ่มโรคหลอดเลือดสมอง กลุ่มโรคเกี่ยวกับอวัยวะและระบบการทำงานที่สำคัญ กลุ่มภาวะติดเชื้อ การบาดเจ็บร้ายแรง และทุพพลภาพ กลุ่มโรคร้ายแรงในผู้เยาว์ มีค่าเบี้ยคงที่ตลอดสัญญา ไม่ปรับเพิ่มขึ้นตามอายุ และให้ผู้เอาประกันเลือกระยะเวลาชำระเบี้ยได้ทั้งแบบ 10 ปี หรือ 20 ปี